Zuma gaan strafregtelike klag teen Downer indienOudpres. Jacob Zuma. (Foto: GCIS) Oudpres. Jacob Zuma gaan Donderdag ŉ strafregtelike klag teen die staatsaanklaer adv. Billy Downer SC aanhangig maak. Die Zuma-stigting het Woensdag op Twitter gesê die klag sal by die polisiestasie in Pietermaritzburg, KwaZulu-Natal, ingedien word. Die oudpresident beskuldig die advokaat daarvan dat hy beëdigde verklarings met inligting oor sy gesondheid uitgelek het. As indicated in court on 22/09/21, H.E Prez Zuma will be laying criminal charges against Adv Billy Downer SC for his admitted conduct which is in breach of sections 41(6) read with 41(7) of the NPA Act.The media is invited to a briefing outside SAPS in PMB on 21/10/21 at 13h00. pic.twitter.com/cn5FSw7KIf — JGZuma Foundation (Official) (@JGZ_Foundation) October 20, 2021 Zuma het vroeër ŉ spesiale pleitrede van 141 bladsye by die hooggeregshof ingedien waarin hy vra dat Downer hom aan die korrupsiesaak teen Zuma en die Franse wapenvervaardiger Thales onttrek. Zuma voer in die pleitrede onder meer aan dat Downer nie die onafhanklikheid en onpartydigheid het wat nodig is vir ŉ regmatige vervolging en die versekering van ŉ regverdige verhoor nie. Regter Piet Koen het reeds die pleitrede aangehoor en sal na verwagting later vandeesmaand uitspraak lewer.